สธ.น่าน เปิดศูนย์ปฏิบัติการภาวะฉุกเฉินรับมือพายุโซนร้อนเบบินคา พร้อมจัดหน่วยแพทย์ออกให้บริการประชาชนผู้ประสบภัยอย่างต่อเนื่อง
นายแพทย์เจษฎา โชคดำรงสุข ปลัดกระทรวงสาธารณสุข  เปิดเผยว่า สำนักงานสาธารณสุขจังหวัดน่าน เปิดศูนย์ปฏิบัติการภาวะฉุกเฉิน หรือ EOC ติดตามสถานการณ์รับมือพายุโซนร้อนเบบินคา พร้อมให้หน่วยบริการทุกแห่งเตรียมป้องกันภาวะน้ำท่วมฉับพลัน สำรองยา เวชภัณฑ์ให้เพียงพอ และจัดหน่วยแพทย์ออกให้บริการประชาชนผู้ประสบภัยอย่างต่อเนื่อง โดยได้รับรายงานจาก นายแพทย์ภราดร มงคลจาตุรงค์ ผู้อำนวยการโรงพยาบาลน่าน ว่า สามารถป้องกันน้ำท่วมโรงพยาบาลได้  เนื่องจากได้เตรียมความพร้อมการป้องกันและจัดการสถานการณ์อุทกภัย  โดยติดตามระดับน้ำและวางกระสอบทรายในจุดเสี่ยง เคลื่อนย้ายอุปกรณ์ เครื่องมือแพทย์ในหน่วยงานที่เสี่ยง ไปยังที่ปลอดภัย เตรียมการเคลื่อนย้ายผู้ป่วยจากตึกที่อยู่ในพื้นที่ต่ำ จัดอัตรากำลังบุคลากร ทดแทนเจ้าหน้าที่ที่อยู่ในพื้นที่ประสบอุทกภัย จัดระบบการรักษาพยาบาลทั้งผู้ป่วยฉุกเฉินและผู้ป่วยทั่วไป จัดหน่วยแพทย์เคลื่อนที่นำยาเวชภัณฑ์ออกตรวจรักษา พร้อมมอบยาชุดน้ำท่วมให้ อสม.นำไปแจกจ่าย และเตรียมแผนส่งต่อผู้ป่วยในพื้นที่น้ำท่วมมายังโรงพยาบาลด้วยเรือกู้ภัยและรถพยาบาล  ตลอดจนจัดรถรับ-ส่งเจ้าหน้าที่เตรียมน้ำมันเชื้อเพลิง เครื่องปั่นไฟ  และอาหารสำหรับผู้ป่วย 



อย่างไรก็ตาม ในช่วงวันที่ 17-20 สิงหาคมนี้  มีพื้นที่เสี่ยงภัย ได้แก่  น่าน แพร่ อุตรดิตถ์ พิษณุโลก ลำปาง เชียงใหม่ แม่ฮ่องสอน ตาก และเลย  เฝ้าระวังดินถล่ม เตรียมรับมือน้ำท่วมฉับพลัน และน้ำป่าไหลหลาก หากประชาชนเจ็บป่วยฉุกเฉิน โทรขอความช่วยเหลือที่สายด่วน 1669  ตลอด 24 ชั่วโมง หรือสอบถามเรื่องโรคติดต่อที่สายด่วนกรมควบคุมโรค โทร. 1422